Návrh postupu a konkretizácia jednotlivých krokov riešenia dostavby a následnej prevádzky  novostavby Slovenského národného divadla

Predkladaný materiál vychádza z podkladov spracovaných pre vládu SR na pôde Ministerstva kultúry SR v období od marca 2003 až do marca 2005, ktoré sa vzťahujú k predmetnému okruhu problémov dostavby, prevádzkovania a financovania jednotlivých súvisiacich procesov, ako aj z odbornej diskusie, ktorá prebehla na úrovni pracovnej skupiny pre preskúmanie východísk a  hľadanie alternatívneho riešenia problematiky novostavby pôsobiacej na pôde MK SR vo februári a marci 2005; pracovnú skupinu tvorili zástupcovia rezortov kultúry, hospodárstva a financií, členovia kolégia ministra kultúry, vedenie SND, predstavitelia divadelnej a kultúrnej obce, ako aj zástupcovia občianskej iniciatívy Hlas pre kultúru. 
Základná špecifikácia okruhov problematiky novostavby je nasledovná:

1.	Dofinancovanie výstavby komplexu (v pôvodnej alebo zmenenej podobe)
2.	Organizovanie údržby a základnej prevádzky komplexu
3.	Financovanie údržby a základnej prevádzky komplexu
4.	Organizovanie kultúrno-spoločenských akcií a divadelných podujatí
5.	Financovanie kultúrno-spoločenských akcií a divadelných podujatí.

Na každom z uvedených okruhov sa môže podieľať štát (buď priamo alebo nepriamo prostredníctvom obchodnej spoločnosti, resp. neziskovej organizácie, alebo inej právnej formy), ako aj súkromný sektor, a to s rozdielnym podielom vkladu financií a úloh v konkrétnom čase. Rozdiel medzi štátnym a súkromným sektorom z pohľadu objemu financií nevyhnutných na zabezpečenie každého z uvedených okruhov pritom nie je v sume týchto financií, ale v efektivite narábania s nimi.

Z pohľadu vlastníckych práv – po preskúmaní všetkých možností a s ohľadom na priebežné rokovania – sa ako najvhodnejšie riešenie ukazuje ponechanie komplexu 
v majetku štátu. Predovšetkým z týchto dôvodov:
•	Predaj komplexu je teoretický možný, avšak len za predpokladu značných strát (ktoré predstavujú výšku vynaložených prostriedkov za obdobie výstavby – pozri všeobecná hodnota rozostavanej stavby v prílohe č. 1) pre štát, resp. daňovníkov vzhľadom na cenu, ktorá sa dá predajom racionálne očakávať. Súčasne je takmer isté, že v prípade predaja nemôže byť novostavba SND racionálnym investorom využívaná na pôvodne plánované účely, ak sa má dosiahnuť štandardná návratnosť vložených prostriedkov.
•	Alternatíva predaja divadla by bola pravdepodobne sprevádzaná veľkou nespokojnosťou zo strany verejnosti, vzhľadom na finančný prínos, ktorý sa dá reálne z možného predaja očakávať a s tým súvisiacu „stratu“ štátneho rozpočtu 
(v porovnaní s investovanými prostriedkami zo štátneho rozpočtu).
•	Predaj divadla by bol súčasne veľmi náročný na čas, ako aj kvalitu transakčnej dokumentácie s ohľadom na komplikované ustanovenia pre kupujúceho, ako aj jeho možných nástupcov, hlavne vo veci :
a.	úplného vyrovnania sa s možnými záväzkami voči tretím osobám s plnou garanciou štátu, 
b.	záväzkov ohľadom budúceho využívania priestorov,
c.	záväzkov pre kupujúceho ohľadom dostavby komplexu v určenom časovom horizonte.

Rámcové východiská ďalšieho postupu:
1.	Realizácia dokončenia novostavby pri zachovaní pôvodných – divadelných a koncertných – funkcií jednotlivých sál novostavby do prevádzkyschopného stavu podľa existujúcej projektovej dokumentácie, tak, aby dostavba neuzavrela možnosti komplexného využitia pre potreby rezortu kultúry a doplnkových (spoločenských, kongresových, komerčných) služieb – predovšetkým dobudovaním obslužných častí a bezprostredného okolia novostavby. 
2.	Pokrytie dokončenia novostavby výťažkom z predaja, resp. dlhodobého prenájmu pozemkov, resp. iných nehnuteľností vo vlastníctve štátu.
3.	Ponechanie vlastníckeho vzťahu štátu ku novostavbe – v kompetencii MK SR.
4.	Uzavretie dlhodobého kontraktu na správu novostavby so špecializovanou spoločnosťou (čiastočné zníženie nákladov v prípade dosiahnutia optimalizácie výnosov z prevádzky budovy na komerčné aktivity) na základe verejnej súťaže.
5.	Vytvorenie podmienok na využívanie kapacít novostavby v presne vymedzenom objeme rezortom kultúry (predovšetkým s ohľadom na potreby Slovenského národného divadla a slovenského divadelníctva).
Uvedené východiská pri zachovaní vlastníckeho vzťahu štátu ku komplexu novostavby vytvárajú zároveň predpoklady jeho účelného využívania, ako aj zabezpečenia znižovania nákladov na jeho bežnú prevádzku a údržbu. V prípade ich realizácie bude investorom stavby naďalej štát, majetok zostane v jeho vlastníctve a „návratnosť investície“ bude zabezpečená dlhodobým znížením nárokov na štátny rozpočet (náklady na prevádzku a údržbu, náklady na organizovanie podujatí).

Alternatívne riešenia dostavby a následnej prevádzky novostavby SND:

Novostavba SND bude primárne slúžiť potrebám slovenského divadelníctva s prihliadnutím na potreby Slovenského národného divadla a ďalších slovenských divadiel. Pre divadelné predstavenia budú jej kapacity určené v presne vymedzenom časovom a finančnom rámci, v gescii ministerstva kultúry.

Vzhľadom na potrebu efektívneho vyťaženia budovy novostavba bude využívaná ako celodenné polyfunkčné divadelné a kultúrno-spoločenské centrum v zmysle reálnych možností využitia budovy a jej bezprostredného okolia v oblasti divadla, koncertov, konferencií, spoločenských akcií, výstav a iných aktivít.

Návrh predkladaných alternatívnych riešení dostavby a následnej prevádzky novostavby SND vychádzal:

1.	z prepočtov ekonomických a výkonových ukazovateľov – zdroj: Slovenské národné divadlo,
2.	z údajov týkajúcich sa stanovenia všeobecnej hodnoty nehnuteľností:
•	budovy generálneho riaditeľstva SND – zdroj: znalecký posudok,
•	budovy Divadla P. O. Hviezdoslava – zdroj: znalecký posudok,
•	rozostavanej budovy novostavby SND vrátane pozemkov – zdroj: znalecký posudok,
•	pozemkov prislúchajúcich k novostavbe SND vrátane budov nachádzajúcich sa na týchto pozemkoch – zdroj: znalecký posudok.

Predmetné údaje tvoria prílohu č. 1 tohto materiálu. 

1. navrhovaná alternatíva

	Alternatíva vychádza z predpokladu, že jednotlivé súbory Slovenského národného divadla budú čiastočne využívať priestory budovy novostavby SND (70-80% zo všetkých priestorov) a zároveň využívať priestory historickej budovy – opery SND. 
	Na dokončenie novostavby SND budú v plnom rozsahu použité výnosy z predaja nehnuteľností – pozemkov prislúchajúcich k novostavbe vrátane budov, ktoré sa nachádzajú na týchto pozemkoch  a budov generálneho riaditeľstva SND a  Divadla P. O. Hviezdoslava v celkovej predpokladanej výške 914 252 tis. Sk (predpokladané výnosy sú stanovené na základe znaleckých posudkov ako všeobecná hodnota nehnuteľností).  
	Budova novostavby po jej ukončení ostane vo vlastníctve štátu v správe MK SR, ktoré vypíše verejnú súťaž podľa vopred stanovených podmienok na prevádzkovateľa novostavby. Z dôvodov maximálnej racionalizácie prevádzky je možné do tejto súťaže zapojiť aj historickú budovu opery tak, aby potenciálny prevádzkovateľ spravoval oba objekty súčasne.

Postupnosť krokov:

1.	Predaj nezastavaných pozemkov prislúchajúcich k novostavbe vrátane budov nachádzajúcich sa na týchto pozemkoch – katastrálne územie Staré Mesto, Bratislava - formou osobitného ponukového konania v zmysle zákona č.278/1993 Z. z. o správe majetku štátu.
	Termín: máj 2005

2.	Vo výške dosiahnutého príjmu podľa bodu 1 pokračovať v dostavbe novostavby.

	Termín: jún 2005

3.	Počas realizácie výstavby podľa bodu 2 vypísať v zmysle zákona č.278/1993 Z. z. o správe majetku štátu osobitné ponukové konanie na predaj nehnuteľnosti – budovy generálneho riaditeľstva SND.
								Termín: marec 2006

4.	Dislokácia generálneho riaditeľstva SND do priestorov novostavby.

Termín: júl 2006 

5.	Vo výške dosiahnutého príjmu podľa bodu 3  pokračovať v dokončení novostavby.

Termín: priebežne 2005/2006 

6.	Počas realizácie výstavby podľa bodu 5 vypísať formou osobitného ponukového konania v zmysle zákona č.278/1993 Z. z. o správe majetku štátu osobitné ponukové konanie na predaj nehnuteľnosti – budovy DPOH za podmienky, že úplná dislokácia činohry bude realizovaná až po ukončení priestorov činohry v novostavbe.  

							Termín: január 2006

7.	Postupná dislokácia činohry z priestorov budovy DPOH do priestorov novostavby. 

								Termín: júl 2006

8.	Kolaudácia novostavby SND.
								Termín: júl 2006

9.	Skúšobná prevádzka novostavby SND a zároveň úplné presťahovanie činohry z priestorov DPOH do priestorov Novostavby SND.   

Termín: október/december 2006

10.	V priebehu I. štvrťroka 2006 vypísanie verejnej súťaže na ekonomický prenájom priestorov budovy novostavby SND, resp. jeho prevádzkovanie. Do tejto súťaže môže byť zahrnutá aj budova opery SND. 
								Termín: január/marec 2006

Záver k alternatíve č. 1:

Dokončenie novostavby SND je financované výlučne z výnosov z predaja nehnuteľností. Táto alternatíva predstavuje zvýšený dopad na štátny rozpočet až v prípade realizácie rekonštrukcie historickej budovy SND – opery. Predpokladaný rozpočet rekonštrukcie je 424 500 tis. Sk s dobou realizácie v rokoch 2005 – 2008. 
Nevýhodou tohto variantu je skutočnosť, že riziko prevádzky komplexu aj naďalej zostáva v prevažnej miere na strane štátu a náklady spojené s údržbou stavebnej a technologickej časti komplexu, ako aj jeho programovým využitím v zásade znáša štát.  Vyčíslenie nákladov a tým aj zvýšenie dopadu na štátny rozpočet závisí od špecifikácie potrieb využitia kapacít novostavby pre potreby rezortu kultúry a SND, ktoré sa ale v tejto alternatíve (pri predaji budovy riaditeľstva a DPOH) blíži k úrovni 80% (teda prevádzku komplexu a jeho údržbu bude hradiť predovšetkým štát) .
Ďalším negatívom je strata vplyvu na funkčné využitie bezprostredného okolia novostavby a jeho napojenia na komplex novostavby, ako aj vzdanie sa finančného benefitu, vyplývajúceho z potenciálneho využitia „komerčného“ okolia novostavby.
Hlavnou výhodou alternatívy č. 1 je jej jednoduchosť, transparentnosť, ako aj relatívna legislatívno-ekonomická nenáročnosť.

2. navrhovaná alternatíva

	Alternatíva vychádza z predpokladu, že jednotlivé súbory Slovenského národného divadla budú čiastočne využívať priestory budovy novostavby SND (50-70% zo všetkých priestorov) a zároveň využívať priestory historickej budovy – opery SND, variantne aj DPOH. 
Prvým krokom tejto alternatívy je predaj budovy generálneho riaditeľstva SND. Predaj budovy, vzhľadom na predpokladaný termín dokončenia novostavby SND, bude podmienený dočasným užívaním tejto budovy riaditeľstvom Slovenského národného divadla do času možnej dislokácie do dokončených priestorov novostavby SND. Zároveň bude založená 100% akciová spoločnosť štátu, ktorej základné imanie by tvoril výnos z predaja budovy generálneho riaditeľstva SND, rozostavaná novostavba SND vrátane pozemkov, zastavané a nezastavané pozemky prislúchajúce k novostavbe vrátane budov na nich postavených. 
Z výnosu z predaja bude a.s. pokračovať v dostavbe komplexu novostavby SND. Následne a.s. vyhlási verejnú súťaž na získanie zmluvného partnera za účelom spoločného prevádzkovania komplexu novostavby SND za vopred stanovených podmienok, ktorý by zároveň dostal do dlhodobého prenájmu pozemky prislúchajúce k novostavbe SND s možnosťou realizovať na nich vlastný podnikateľský zámer. Tento zmluvný partner by 
a. s. jednorazovo splatil výšku nájomného, ktorá by za získaný výnos pokračovala v dokončení novostavby SND.
	Rovnako ako v prvej alternatíve aj tu je možné uvažovať o odpredaji budovy Divadla P. O. Hviezdoslava. Výhodnosť či nevýhodnosť tohto postupu by mala byť zrejmá z nastavenia podmienok pre verejnú súťaž na získanie zmluvného partnera na prevádzkovanie komplexu novostavby SND (bod 3. postupnosti krokov a celkový Záver) a následných rokovaní.

Postupnosť krokov:
 
1.	Predaj nehnuteľnosti – budovy generálneho riaditeľstva SND formou osobitného ponukového konania v zmysle zákona č.278/1993 Z. z. o správe majetku štátu.
 
Termín: máj 2005

2.	Založenie 100% akciovej spoločnosti štátu (v gescii MK SR), ktorá bude pokračovať v dokončení novostavby SND. 
Termín: júl 2005

3.	Akciová spoločnosť vypíše verejnú súťaž na získanie zmluvného partnera na prevádzkovanie komplexu novostavby SND spolu s možnosťou dlhodobého prenájmu pozemkov prislúchajúcich k novostavbe SND a budov na nich postavených.

							Termín: september 2005

4.	Dislokácia generálneho riaditeľstva SND do priestorov novostavby SND.

Termín: apríl 2006

5.	Z výnosu za dlhodobý prenájom pozemkov podľa bodu 3 dokončí a.s. budovu novostavby SND.
Termín: priebežne2005/júl 2006 

6.	Kolaudácia novostavby SND.
								Termín: júl 2006

7.	Skúšobná prevádzka novostavby SND.   
Termín: október/december 2006

Záver k alternatíve č. 2:

Výhodou tejto alternatívy je predovšetkým zachovanie novostavby spolu s bezprostredným okolím vo forme jednotného urbanistického polyfunkčného komplexu,  schopného celodenného využitia a napĺňania potrieb mesta a verejného záujmu v oblasti kultúry s minimalizáciou nárokov na jeho prevádzku zo zdrojov štátneho rozpočtu. 
Zároveň sa štát v tomto prípade zbavuje časti rizík, spojených s dokončením (dostavbou) a prevádzkou komplexu novostavby.
Podobne ako v prvej alternatíve je dokončenie novostavby SND financované výlučne z výnosov z predaja a prenájmu nehnuteľností. Alternatíva č. 2 predstavuje zvýšený dopad na štátny rozpočet – rovnako ako alternatíva č. 1 – predovšetkým v prípade realizácie rekonštrukcie historickej budovy SND – opery. Predpokladaný rozpočet rekonštrukcie je 425 500 tis. Sk s dobou realizácie v rokoch 2005 – 2008. 
V prípade ponechania budovy Divadla P. O. Hviezdoslava v prevádzke pre potreby rezortu kultúry a jeho rekonštrukcie z verejných zdrojov sa zvyšuje dopad na štátny rozpočet o 200 000 tis. Sk, čo predstavuje odhad rekonštrukcie budovy Divadla P. O. Hviezdoslava. Zároveň však v tomto prípade možno očakávať radikálne zlepšenie finančných podmienok pre prevádzku komplexu novostavby (maximalizáciou komerčne využiteľných kapacít, ktorá sa môže priblížiť k úrovni 50%) a vo výsledku trvalé zníženie nárokov na štátny rozpočet v nasledujúcich rokoch, ktoré by malo tento dopad na štátny rozpočet dostatočne kompenzovať.
Aj v tomto prípade je možné uvažovať perspektívne o zverení správy objektu historickej budovy SND (opery), prípade DPOH (ak nebude odpredané) zmluvnému partnerovi na správu novostavby (podobne ako v alternatíve č. 1 – po zvážení všetkých rizík, ktoré z toho môžu vyplývať, a to predovšetkým istoty zabezpečenia záujmov rezortu kultúry a SND, ako aj divadelníctva pri využívaní týchto budov).
Hlavnou výhodou alternatívy č. 2 je jej komplexnosť a flexibilita z hľadiska požiadaviek naplnenia záujmu rezortu kultúry.

Záver

Pri realizácii ktorejkoľvek z uvedených alternatív je potrebné vykonať verejnú súťaž na nájdenie zmluvného partnera pre prevádzku novostavby – či už vo alternatíve 1 „správcu“ alebo v alternatíve 2 „správcu a developera“.
Proces takejto verejnej súťaže od začiatku po výber najvhodnejšieho kandidáta možno odhadnúť na 6 - 8 mesiacov v závislosti od dostupnosti informácii a komplexnosti navrhovaných riešení. Na prípravu a organizovanie verejnej súťaže na uzavretie zmluvy bude vybraný kvalifikovaný externý poradca, ktorý organizačne zabezpečí: 
•	spracovanie informačného memoranda, 
•	spracovanie existujúcich technických a stavebných informácií, 
•	oslovenie a komunikáciu s potenciálnymi záujemcami, 
•	organizovanie procesu preverenia publikovaných skutočností, 
•	koordináciu technického a stavebného auditu komplexu uskutočneného jednotlivými záujemcami,
•	rokovania o podmienkach uzavretia zmluvy (v zmysle konkrétnej alternatívy),
•	odporúčanie k stanoveniu ceny za správu, ekonomický prenájom, či dlhodobý prenájom pozemkov.
Ministerstvo kultúry SR pri formulácii oboch alternatív zohľadnilo výsledky práce odbornej pracovnej skupiny. V rámci jej činnosti spracovala časť členov autonómny návrh na ďalší postup, ktorý sa opieral o východiská založené na predpoklade, že novostavbu dokončí štát z prostriedkov štátneho rozpočtu a bude ju prevádzkovať Slovenské národné divadlo, zároveň však tento návrh obsahoval vecné konštatovania smerujúce k celkovému stavu kultúry a jej financovania na Slovensku. Východiská a závery tohto materiálu sú v prílohe č. 2.
Materiál sa nezaoberá teoretickou alternatívou presunu všetkých aktivít súborov SND výlučne do novostavby a následného odpredaja súčasných budov v správe SND či ich prevodu na miestnu samosprávu (čo sa dá predpokladať v prípade budovy Opery). Tento postup má evidentný negatívny dopad na verejné financie (náklady na rekonštrukciu historickej budovy by sa len preniesli z úrovne štátnej správy na úroveň samosprávy).